Tom Hanks

**Thomas Jeffrey „Tom“ Hanks** (* 9. júl 1956, Concord, Kalifornia, USA) je americký herec a filmový režisér. Stvárnil niekoľko výrazných úloh v mnohých populárnych a kritikou ocenených filmoch. Je dvojnásobný držiteľ Oscara za najlepší mužský herecký výkon (*Philadelphia* a *Forrest Gump*).

## Životopis
Thomas Jeffrey Hanks sa narodil v rodine južanského kuchára Amosa Mefforda Hanksa a Janet Marylyn Fragerovej, ktorá pracovala v nemocnici. Má troch súrodencov – sestru Sandru, bratov Lawrenca a Jimiho.

Jeho rodičia rozviedli, keď mal 5 rokov a on vyrastal spolu s otcom, ktorý pracoval ako kuchár, a s dvoma staršími súrodencami (bratom a sestrou). S matkou ostal len ich najmladší brat. S rodinou sa veľa sťahovali, až sa nakoniec usadili v kalifornskom Oaklande, kde Tom začal navštevovať strednú školu. Tu ho prvýkrát zlákalo herectvo a pôsobil tu ako herec v školskej produkcii. 

Po absolvovaní strednej školy začal štúdium na California State University v Sacramente, kde pokračoval v amatérskej hereckej činnosti. Ako herec sa v roku 1977 zúčastnil letnej sezóny festivalu Shakespearových hier v Lakewoode a nasledujúce tri roky trávil leto hraním Shakespearových hier a cez zimu pracoval pre divadelnú spoločnosť v Sacramente. 

V roku 1978 sa oženil s herečkou a producentkou Samanthou Lewes. Z manželstva, ktoré sa skončilo 19. marca 1987 rozvodom, má syna Colina a dcéru Elizabeth. Ich matka 23. marca 2002 podľahla rakovine. V roku 1988 sa oženil s herečkou Ritou Wilsonovou, ktorú stretol počas nakrúcania filmu *Voluneers*. Rita a Tom majú spolu dvoch synov – Chestera Marlona a Trumama Theodora.

Je prívržencom Demokratickej strany a v kampani podporoval viacerých politikov, napríklad Hillary Clintonovú, Dianne Feinsteinovú, Alla Gora alebo Johna Kerryho. Je členom Nature Conservancy a environmentálnym aktivistom. Tento svoj postoj potvrdzuje tým, že jazdí na aute na hybridný pohon. Svoj záujem o vesmír prezentuje členstvom v National Space Society. Hanksov hlas môžu počuť aj návštevníci Haysenovho planetária v newyorskom American Museum of Natural History.

V roku 2020 na internete oznámil, že spolu s jeho manželkou Ritou Willsonovou sú nakazení vírusom COVID-19.

### Kariéra
[thumb|left|170px|Tom Hanks vo filme [Forrest Gump (film)|Forrest Gump]]

Počas svojho pobytu v New Yorku získal prvú malú úlohu vo filme *[[Vie, že si sama]]*. Neskôr sa presunul do Los Angeles, kde dostal úlohu v seriáli spoločnosti ABC, *[[Bosom Buddies]]*. Po prvýkrát na seba upozornil úspešnou komédiou *[[Žblnk]]*. O štyri roky neskôr prišiel jeho ďalší úspešný film *[[Veľký]]*. Za tento film získal Zlatý glóbus a po prvýkrát bol nominovaný aj na Oscara za najlepší mužský herecký výkon. Napriek tomuto úspechu sa ale Tom Hanks dostal do problémov – sám si totiž vybral neúspešné filmy. Najprv to boli *Ľudia z predmestia*, potom *Joe verzus sopka* a napokon *Ohňostroj márnosti*. 

Do popredia sa znova dostal vďaka stvárneniu neúspešného bejzbalistu a trénera ženského bejzbalového tímu v snímke *[[Veľké víťazstvo]]*. Po úspešnej romantickej komédii s Meg Ryan *[[Bezsenné noci v Seattli]]* prišla dráma *[[Philadelphia]]*, kde si zahral po boku Denzela Washingtona. Za výkon umierajúceho homosexuála získal svojho prvého Oscara za najlepší mužský herecký výkon v hlavnej úlohe. Najväčší film Toma Hanksa, či režiséra Roberta Zemeckisa, je film *[[Forrest Gump (film)|Forrest Gump]]*. Tom si na udeľovanie Oscarov v roku 1995 prišiel po svojho druhého Oscara za najlepší mužský herecký výkon. Film získal spolu 6 Oscarov. 

Tom sa po rokoch 1993 – 1994 definitívne a navždy zapísal do prvej hereckej ligy. Stal sa najvyhľadávanejším hercom a prvým, ktorý ho po tomto úspechu dokázal získať, bol Ron Howard, keď spolu nakrútili úspešný dvojoscarový film podľa skutočnej udalosti Apollo 13. V roku 1996 si vyskúšal aj úlohu debutujúceho režiséra a scenáristu, keď pracoval na filme *[[To je náš hit!]]* V roku 1998 sa spojil s režisérom Stevenom Spielbergom a nakrútil päťoscarovú vojnovú drámu *[[Zachráňte vojaka Ryana]]*, ktorá vyniesla Hanksovi nomináciu na Oscara za najlepší mužský herecký výkon. Na konci tohto roka si ešte zahral znovu po boku Meg Ryan v romantickej komédii *[[Láska cez internet]]*. Rok na to sa objavil opäť vo veľmi úspešnej dráme *[[Zelená míľa]]*. 

V roku 2000 sa opäť spojil s režisérom Robertom Zemeckisom, aby nakrútili novodobého *[[Stroskotanec (film)|Stroskotanca]]*. Za tento film bol opäť nominovaný na Oscara, no vtedy ocenenie získal film *[[Gladiátor]]* s Russelom Crowom v hlavnej úlohe. V roku 2001 natočil vojnový miniseriál HBO, *[[Bratstvo neohrozených]]*, na ktorom spolupracoval opäť s režisérom Stevenom Spielbergom, ale tentoraz obidvaja ako tvorcovia. Spielberg a Hanks vytvorili osvedčenú dvojku a vojnový žáner neskôr vystriedali rafinovanou komédiou *[[Chyť ma, ak to dokážeš]]*. V posledných rokoch si zahral v gangsterskom filme *[[Cesta do pekiel]]*. 

Následne si dal od filmovania pauzu, a to až do roku 2004, keď sa objavil súčasne v troch snímkach: *[[Päť lupičov a stará dáma]]*, *[[Terminál]]* a *[[Polárny expres]]*. V roku 2006 si zahral vo filmovej adaptácii kritizovaného bestselleru Dana Browna *[[Da Vinciho kód (film)|Da Vinciho kód]]*.

### Pôvod
Tomov pôvod je, podľa neho, možné sledovať niekoľko storočí dozadu – má byť dokonca pokrvne spriaznený so 16. americkým prezidentom Abrahamom Lincolnom. Hanks je príbuzným Jamesa Hanksa – otca Lincolnovej matky Nancy Hanks. Tomovi prapredkovia – William Hanks a jeho žena Sarah mali synov Johna a Luka. Hanks svoj pôvod odvodzuje od Johna a prezident Lincoln od jeho brata. Priezvisko Hanks mala ako slobodná aj prvá manželka Billa Cosbyho Camille Hanks Cosby, ktorá je Tomovou vzdialenou príbuznou. 

## Ocenenia
* V roku 1999 dostal cenu Distinguished Public Service Award, čo je najvyššie vyznamenanie amerického námorníctva, ktoré môže dostať civilista. Vojaci ho ocenili za prácu na snímke *Zachráňte vojaka Ryana*.
* 12. júna 2002 sa stal najmladším držiteľom ceny za celoživotné dielo, ktorú udeľuje Americký filmový inštitút.
* V auguste 2005 ho zvolili za podpredsedu Akadémie filmových vied a umení.
* Dostal sa do Guinnessovej knihy rekordov ako herec, ktorý účinkoval v najvyššom počte po sebe nasledujúcich filmov so ziskom viac ako 100 miliónov dolárov. Hanks v rokoch 1998 až 2002 účinkoval v siedmich po sebe nasledujúcich filmoch, ktoré zarobili viac ako 100 miliónov dolárov – prvým bol vojnový film *Zachráňte vojaka Ryana*, posledným *Chyť ma, ak to dokážeš*.
* Hanks je v Guinnessovej knihe rekordov aj v skupine hercov s najvyšším počtom Oscarov za najlepší herecký výkon v hlavnej úlohe, pričom on a Spencer Tracy sú jediní dvaja herci, ktorí cenu Akadémie získali dva roky po sebe.

## Výber z filmografie
* 1980 – *[[Vie, že si sama]]* (*He Knows You’re Alone*)
* 1984 – *[[Žblnk]]* (*Splash*)
* 1984 – *[[Pánska jazda]]* (*Bachelor Party*)
* 1985 – *[[Muž s červenou topánkou]]* (*The Man with One Red Shoe*)
* 1986 – *[[Dom za všetky peniaze]]* (*The Money Pit*)
* 1986 – *[[Nič spoločné]]*, známy aj pod názvom* Celkom nič spoločné* (*Nothing in Common*)
* 1987 – *[[V dračích pazúroch]]* (*Dragnet*)
* 1988 – *[[Veľký]]* (*Big*)
* 1989 – *[[Ľudia z predmestia]]* (*The ’burbs*)
* 1989 – *[[Turner a Hooch]]* (*Turner & Hooch*)
* 1990 – *[[Joe verzus sopka]]* (*Joe Versus the Volcano*)
* 1990 – *[[Ohňostroj márnosti]]* (*The Bonfire of the Vanities*)
* 1992 – *[[Červená vážka]]* (*Radio Flyer*)
* 1992 – *[[Veľké víťazstvo]]* (*A League of Their Own*)
* 1993 – *[[Bezsenné noci v Seattli]]* (*Sleepless in Seattle*)
* 1993 – *[[Philadelphia (film)|Philadelphia]]* (*Philadelphia*)
* 1994 – *[[Forrest Gump (film)|Forrest Gump]]* (*Forrest Gump*)
* 1995 – *[[Apollo 13 (film)|Apollo 13]]* (*Apollo 13*)
* 1996 – *[[To je náš hit!]]* (*That Thing You Do!*), aj režisér a scenárista
* 1998 – *[[Zachráňte vojaka Ryana]]* (*Saving Private Ryan*)
* 1998 – *[[Láska cez internet]]* (*You’ve Got Mail*)
* 1999 – *[[Zelená míľa]]* (*The Green Mile*)
* 2000 – *[[Stroskotanec]]* (*Cast Away*), aj producent
* 2002 – *Cesta do zatratenia* (*Road to Perdition*)
* 2002 – *[[Chyť ma, ak to dokážeš]]* (*Catch Me If You Can*)
* 2004 – *[[Päť lupičov a stará dáma]]* (*The Ladykillers*)
* 2004 – *[[Terminál (film)|Terminál]]* (*The Terminal*)
* 2005 – *A Cold Case*
* 2006 – *[[Da Vinciho kód (film)|Da Vinciho kód]]* (*The Da Vinci Code*)
* 2007 – Súkromná vojna pána Wilsona 
* 2009 – *[[Anjeli a démoni (film)|Anjeli a démoni]]* (*Angels & Demons*)
* 2011 – Príšerne nahlas a neuveriteľne blízko  (Extremely Loud and Incredibly Close)
* 2011 – Moja krásna učiteľka (Larry Crowne)
* 2012 – Atlas mrakov (Cloud Atlas)
* 2013 – Kapitán Phillips: Prepadnutie lode Alabama (Captain Phillips)
* 2013 – Zachráňte pána Banksa (Saving Mr. Banks)
* 2015 – Most špiónov
* 2016 – Sully: Zázrak na rieke Hudson 
* 2016 – Inferno
* 2017 – Circle: Uzavretý kruh 
* 2017 – The Post: Aféra v Pentagone
*2020 – Greyhound: Bitka o Atlantik 
*2022 – Muž menom Otto
*2022 – Elvis

### Dabing
* 1992 – *[[Radio Flajer]]*
* 1995 – *[[Toy Story|Toy Story - Boj hračiek]]*
* 1999 – *[[Toy Story 2]]*
* 2004 – Polárny expres
* 2006 – *[[Autá]]*
* 2007 – *[[Simpsonovci vo filme]]*
* 2010 – *[[Toy Story 3: Príbeh hračiek]]*
* 2011 – Havajské prázdniny (Hawaiian Vacation)
* 2011 – Krátke príbehy hračiek (Small Fry)
* 2012 – Partysaurus Rex
* 2013 – Toy Story of Terror
* 2019 – Toy Story 4

## Iné projekty

Kategória:Filmoví herci USA
Kategória:Televízni herci USA
Kategória:Dabingoví herci USA
Kategória:Popularizátori kozmonautiky
Kategória:Držitelia Oscara za najlepší mužský herecký výkon v hlavnej úlohe
Kategória:Držitelia ceny Zlatý glóbus za najlepší mužský herecký výkon (dráma)
Kategória:Držitelia ceny Zlatý glóbus za najlepší mužský herecký výkon (komédia/muzikál)
Kategória:Držitelia ceny Emmy
Kategória:Hollywoodsky chodník slávy
Kategória:Osobnosti z Kalifornie
Kategória:Osobnosti USA anglického pôvodu
Kategória:Osobnosti USA gréckeho pôvodu
Kategória:Osobnosti USA portugalského pôvodu
Kategória:Držitelia Screen Actors Guild Award
Kategória:Aktivisti USA